section_heading: Glazbene teme albuma
paragraph_text: Tko je i zašto promijenio stihove jedne stare narodne pjesme? Pretpostavljam, ni ovu sevdalinku nije mimoišao trend komunizma, koji je odmah nakon Drugog svjetskog rata počeo čistiti sve što se moglo očistiti od teističkih motiva. Novi bogovi su bili na zemlji, sveprisutni, nedodirljivi, ali bolno opipljivi kad naume dotaknuti. A nazivali su se, kakve li ironije – agnosticima! Stoga je jedna nedužna poetska molba upućena onom gore zamijenjena raspašojem 'neka ljubi ko god koga hoće'. Mislili su, bolje to, nego da se narod truje... Ta "komunistička verzija" toliko se usjekla u svijest da ćete na objavljenim koncertnim izvedbama pjesme čuti Davorina da pjeva nove, odnosno izvorne stihove, a publika svejedno nastavlja 'neka ljubi ko god koga hoće'...